༢༣༦༽༄། ། ཡན་ལག་བདུན་པ་ཚིག་ལྷུག་མ་པད་དཀར་བཞད་པའི་ཉིན་བྱེད། ། »» སངས་རྒྱས་ཐམས་ཅད་འདུས་པའི་སྐུ། ། རྡོ་རྗེ་འཛིན་པའི་ངོ་བོ་ཉིད། ། དཀོན་མཆོག་གསུམ་གྱི་རྩ་བ་སྟེ། ། བླ་མ་རིན་པོ་ཆེ་ལ་ཕྱག་འཚལ་ལོ། ། དུས་གསུམ་གྱི་སངས་རྒྱས་ཐམས་ཅད་ཀྱི་ངོ་བོར་གྱུར་པ། དཀོན་མཆོག་གསུམ་གྱི་རང་བཞིན། བདེ་བ་དང་ལེགས་པ་ཐམས་ཅད་ཀྱི་འབྱུང་གནས་སུ་གྱུར་པ། བླ་མ་རིན་པོ་ཆེའི་སྐུ་གསུང་ཐུགས་ཡིད་བཞིན་གྱི་ནོར་བུ་རིན་པོ་ཆེ་ལ། བདག་དང་ཁམས་གསུམ་གྱི་སེམས་ཅན་ཐམས་ཅད་ལུས་གུས་ཤིང་སེམས་དང་བས་སྐྱབས་སུ་མཆིའོ། ། སངས་རྒྱས་ཀྱི་ཞིང་ཁམས་ཤིན་ཏུ་རྣམ་པར་དག་པ། ཉེས་པའི་སྐྱོན་ཐམས་ཅད་དང་བྲལ་ཞིང་ལེགས་པའི་ཡོན་ཏན་ཕུན་སུམ་ཚོགས་པ་ཐམས་ཅད་ཀྱིས་གང་བ། ཕྱི་དང་ནང་དང་གསང་བ་དེ་ཁོ་ན་ཉིད་ཀྱི་མཆོད་པ་ནམ་མཁའ་དང་མཉམ་པ། ཡུན་འཁོར་བའི་རྒྱ་མཚོ་ཆེན་པོ་མ་སྟོང་གི་བར་དུ་འབྱུང་བ་ལས། ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་བདེ་བ་དང་ལྡན། སྡུག་བསྔལ་དང་བྲལ། རྫོགས་པའི་སངས་རྒྱས་ཐོབ་པར་བྱེད་ཅིང་། འདས་མ་འོངས་ད་ལྟ་དུས་གསུམ་དུ་གཤེགས་ཤིང་བཞུགས་པའི་དཀོན་མཆོག་རིན་པོ་ཆེ་རྣམ་པ་གསུམ་མཉེས་པ་དང་དགྱེས་པར་སྤྱོད་པའི་མཆོད་པའི་ཚོགས། ནམ་མཁའི་མཐའ་དང་མཉམ་པ། ཆོས་ཀྱི་དབྱིངས་དང་མཉམ་པ་ཐམས་ཅད་ཀྱིས་རྒྱུན་ཆད་མེད་པར་མཆོད་དོ། ། བསྟོད་དོ། ། བཀུར་རོ། ། བསྔགས་སོ། ། འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་རང་གི་སེམས། སེམས་གདོད་ནས་སྐྱེ་བ་མེད་པ་ནམ་མཁའི་དཀྱིལ་ལྟ་བུ། ཆོས་ཀྱི་སྐུ་སྤྲོས་པ་ཐམས་ཅད་ཀྱི་མཐའ་དང་བྲལ་བའི་རང་བཞིན་དུ། ལྷུན་གྱིས་གྲུབ་པར་གནས་པ་ལས། འཁོར་བ་དང་མྱ་ངན་ལས་འདས་པའི་ཡོན་ཏན་གྱི་ཚོགས་ལྷུན་གྲུབ་ཏུ་བྱུང་ཞིང་། སེམས་ཅན་ཐམས་ཅད་བདེ་བ་དང་ལྡན། སྡུག་བསྔལ་དང་བྲལ། རྫོགས་པའི་སངས་རྒྱས་ཐོབ་པར་མཛད་པའི་འཕྲིན་ལས་མངའ་བར་མ་གོ་ཞིང་། ཕྱིན་ཅི་ལོག་ཏུ་འཁྲུལ་པའི་ཉེས་པ་ཐམས་ཅད་སོ་སོར་བཤགས་སོ། ། བླ་ན་མེད་པའི་འཕགས་པ་དཀོན་མཆོག་རིན་པོ་ཆེ་རྣམ་པ་གསུམ་དང་། སེམས་ཅན་ཐམས་ཅད་ཀྱིས་བྱས་ཤིང་ཡོད་པའི་དགེ་བའི་རྩ་བ་ལ་རྗེས་སུ་ཡི་རང་ཞིང་ཡི་རང་ངོ་། ། ཕྱོགས་བཅུ་དུས་གསུམ་དུ་གཤེགས་ཤིང་བཞུགས་པའི་དེ་བཞིན་གཤེགས་པ་ཐམས་ཅད་ལ་ཆོས་ཀྱི་འཁོར་ལོ་བླ་ན་མེད་པ་བསྐོར་བར་བསྐུལ་མ་འདེབས་སོ། ། སངས་རྒྱས་བཅོམ་ལྡན་འདས་མྱ་ངན་ལས་འདའ་བར་བཞེད་པ་ཐམས་ཅད་ལ། ཇི་སྲིད་འཁོར་བའི་རྒྱ་མཚོ་ཆེན་པོ་མ་སྟོང་གི་བར་དུ་མྱ་ངན་ལས་མི་འདའ་བར་གསོལ་བ་འདེབས་སོ། ། བདག་དང་སེམས་ཅན་ཐམས་ཅད་ཀྱིས་དུས་གསུམ་དུ་བསགས་ཤིང་ཡོད་པའི་དགེ་བའི་རྩ་བ་འདིས། བདག་དང་སེམས་ཅན་ཐམས་ཅད་བཅོམ་ལྡན་འདས་རྡོ་རྗེ་འཛིན་པ་ཆེན་པོ་བླ་མ་རིན་པོ་ཆེའི་གོ་འཕང་ཐོབ་པར་གྱུར་ཅིགདེ་དེ་ཁོ་ན་བཞིན་དུ་གྱུར་ཅིགདེ་དེ་ཁོ་ན་བཞིན་དུ་གྱུར་ཅིགདེ་དེ་ཁོ་ན་བཞིན་དུ་གྱུར་ཅིག། ། ། ««